**ถ้ำปุ่ม ถ้ำปลา ถ้ำเสาหินพญานาค**

**ถ้ำปลา**

ถ้ำปลาเป็นถ้ำที่อยู่ใต้ภูเขาหินปูนซึ่งมีลำธารน้ำใสไหลออกมาทางปากถ้ำ โดยมีต้นน้ำมาจากน้ำตกห้วยแล้ง ลักษณะของถ้ำแห่งนี้เป็นโพรงหินกว้างประมาณ 2.5 เมตร สูงราว 1.5 เมตร และน้ำลึก 0.5 เมตรนักท่องเที่ยวสามารถเดินเข้าไปด้านในเพื่อนมัสการพระทรงเครื่อง ซึ่งเป็นพระพุทธรูปศิลปะพม่าที่ชาวบ้านเลื่อมใสกันมาก พร้อมชมฝูงปลานานาชนิดที่แหวกว่ายอยู่ในลำธาร ว่ากันว่าในอดีตภายในถ้ำปลาแห่งนี้มีเพียงปลาท้องถิ่นที่หาดูยาก เช่น ปลาพวงหิน หรือ ปลาพุง ซึ่งมีลักษณะคล้ายปลาช่อนที่มีเกล็ดแต่เป็นสีน้ำเงินเข้ม ข้างลำตัวมีแถบสีเงินคาด ตัวยาวประมาณหนึ่งคืบ และปลาหีบไม้ แต่ในปัจจุบันนักท่องเที่ยวได้นำปลาสวยงามชนิดอื่นๆ มาปล่อยที่นี่มากมาย เช่น ปลาคาร์พ ปลาเงินปลาทอง ปลาไน ฯลฯ รวมทั้งเต่าด้วย นอกจากนี้ยังมีฝูงลิงจำนวนมากอาศัยอยู่ในบริเวณถ้ำ ซึ่งเป็นลิงสายพันธุ์เดียวกับลิงในจังหวัดกาญจนบุรี ที่มักจะลงมาหาอาหารจากนักท่องเที่ยวเป็นประจำ

**ที่ตั้ง** : หมู่ที่ 5 บ้านห้วยปูแกง ต.โป่งงาม อำเภอแม่สาย จังหวัดเชียงรายอยู่ภายในวัดถ้ำปลาโดยมีทางเข้าวัดอยู่ตรงทางแยกป้อมตำรวจให้เลี้ยวซ้ายซึ่งแยกดังกล่าวจะอยู่เลยแยกทางไปดอยตุงอีกแยกหนึ่งเข้ามาไม่ลึกมากนัก

**ถ้ำปุ่ม**

ถ้ำปุ่ม เป็นถ้ำที่ตั้งอยู่บนผาสูงและมีทางขึ้นถ้ำเป็นบันไดไม่ชันมาก เมื่อขึ้นไปจะพบว่า เหนือปากถ้ำนั้นมีรูปปั้นสิงห์เก่าแก่อายุกว่า 200 ปีอยู่ ภายในถ้ำมีหินงอกเป็นปุ่ม (ทรงพุ่มข้าวบิณฑ์) ซึ่งเป็นที่มาของชื่อว่า ถ้ำปุ่ม และเมื่อเดินลึกเข้าไปประมาณ 60 เมตร หน้าผาสูงประมาณ 3.80 เมตร กว้างประมาณ 1.50 เมตร ตรงทางเดินด้านขวาหน้าผานี้มีหินย้อยอยู่เรียงรายราวกับสายน้ำตกสวยงามมาก และหากเดินต่อไปอีก 28 เมตร จะพบทางเดินแยกไปทางขวามือ ระหว่างทางมีบ่อน้ำใสที่ชาวบ้านเรียกกันว่า บ่อน้ำทิพย์ซึ่งมีเส้นผ่าศูนย์กลางประมาณ 10 เมตร และหากเดินต่อไปอีกประมาณ 110 เมตร จะเจอแนวหินย้อยอีกแนวหนึ่งซึ่งเป็นริ้วสีขาวเรียงต่อกันอย่างงดงาม และตรงสุดปลายถ้ำคือที่ประดิษฐานพระพุทธรูปให้ได้เข้าไปกราบสักการะ

**ที่ตั้ง** : บ้านดง หมู่ที่ 2 ตำบลโป่งงาม ตั้งอยู่ใกล้กันกับวัดถ้ำปลา

**ถ้ำเสาหินพญานาค**

ถ้ำเสาหินพญานาค เป็นที่มีลักษณะเป็นโพรงสูงขึ้นไป และมีหินงอกเป็นแท่ง ๆ ซ้อนกันคล้ายเสาบ้าน จึงได้ชื่อว่า ถ้ำเสาหิน ถ้ำเสาหินนี้เป็นถ้ำมี 3 ชั้น ภายในมีปล่องเป็นโพรงด้านบนที่เปิดให้แสงอาทิตย์ส่องลอดเข้ามาสะท้อนกับหินงอกคล้ายรูปเสาดูสวยงามตระการตา ส่วนในชั้นที่ 2 และ 3 จะต้องปีนป่ายหน้าผาและแง่งหินขึ้นไป ถ้ำแห่งนี้จึงเหมาะมากสำหรับนักผจญภัยที่หลงใหลความตื่นเต้นท้าทาย แต่การเที่ยวถ้ำนั้นควรเตรียมอุปกรณ์ให้พร้อมเพื่อความปลอดภัย สอบถามเพิ่มเติมได้ที่ องค์การบริหารส่วนตำบลโป่งงาม ตำบลโป่งงาม อำเภอแม่สาย จังหวัดเชียงราย โทร.0 53709582ต่อ 11

**ที่ตั้ง** :หมู่ 4 ตำบลโป่งงาม อำเภอแม่สาย จังหวัดเชียงราย อยู่ไม่ไกลจากวัดถ้ำปลาและถ้ำปุ่มมากนัก

<https://sites.google.com/site/cheiyngray11/sthan-thi-thxng-theiyw/tha-pum-tha-pla-tha-sea-hin-phyanakh>

<https://thai.tourismthailand.org>

<https://travel.kapook.com/view7122.html>