**แหล่งช้อปปิ้งในเชียงราย**

**ถนนคนเดิน**

ถนนคนเดินหรือที่เรียกว่า “กาดเจียงฮายรำลึก” เน้นบรรยากาศการเป็นถนนคนเดินแบบย้อนยุคล้านนาและรักษาสิ่งแวดล้อม มีการตกแต่งสถานที่ด้วยโคมไฟและตุงแบบล้านนา พ่อค้าแม่ค้าแต่งกายด้วยชุดพื้นเมือง เน้นขายสินค้าทำมือแบบพื้นเมือง ผลงานศิลปะ ของแต่งบ้าน ของที่ระลึก สินค้าสมุนไพรและสินค้าโอทอป สำหรับอาหารเครื่องดื่มที่ขายที่นี่จะใช้ภาชนะที่เป็นมิตรกับสิ่งแวดล้อมเช่น กระทงใบตอง ตะกร้าไม้ไผ่ ถุงกระดาษ ถนนคนเดินเชียงรายจะจัดเฉพาะวันเสาร์ เวลา 16.00 – 24.00 น.

**ที่ตั้ง** ในอำเภอเมืองเชียงรายบริเวณถนนธนาลัย ช่วงสี่แยกสำนักงานยาสูบไปจนถึงสี่แยกธนาคารออมสิน

**ถนนคนม่วน**

ใครที่พลาดไปเดินช้อปปิ้งถนนคนคนเดินเชียงรายในคืนวันเสาร์ ก็สามารถมาเที่ยวที่นี่ได้เพราะถนนคนม่วนเปิดเฉพาะวันอาทิตย์ เวลา 16.00 – 23.00 น. ของที่เปิดขายก็มีพวกเสื้อผ้า กระเป๋า รองเท้า เครื่องประดับ ของฝาก สินค้าพื้นเมือง ของแต่งบ้าน ผักผลไม้ นอกจากนี้ก็ยังมีร้านอาหารให้ฝากท้องและร้านนวดคลายเมื่อยด้วย ส่วนใครที่อยากสัมผัสบรรยากาศสมัยก่อนก็ต้องไปร่วมกิจกรรมสนุกๆ ที่ลานรำวงย้อนยุค

**ที่ตั้ง** ในอำเภอเมืองเชียงรายบริเวณหน้าโรงเรียนบัณฑิตศึกษาไปจนถึงหน้าวัดเชตุพน

**กาดหลวง**

กาดหลวงหรือ “กาดเทศบาล” เป็นตลาดสดที่ใหญ่ที่สุดในเชียงราย เปิดขายทุกวัน ขายคึกคักกันทั้งวันทั้งคืน มีทั้งอาหารดิบ อาหารสด อาหารปรุงสำเร็จ ขนม ผักผลไม้พื้นบ้าน ข้าวของเครื่องใช้ เสื้อผ้า รวมไปถึงสินค้าเกษตรของชาวเขา ไฮไลท์สำหรับนักท่องเที่ยวคือตื่นแต่เช้าไปสัมผัสวิถีชีวิตชาวเชียงรายกันที่นี่พร้อมกับทานโจ๊ก น้ำเต้าหู้และปาท่องโก๋ที่ทั้งถูกปากและราคาไม่แพง จากนั้นเดินเลือกซื้อของฝากกลับไปฝากคนที่บ้านซึ่งส่วนใหญ่เป็นของกินพื้นเมืองเช่น น้ำพริกหนุ่ม น้ำพริกข่า น้ำพริกอ่อง และต้องไม่พลาดอาหารพื้นบ้านล้านนา “จิ้นนึ่ง” หรือเนื้อวัวนึ่งไปทานกับข้าวเหนียวและน้ำพริก ส่วนใครไม่ทานเนื้อวัวก็มี จิ้นหมู จิ้นเป็ด จิ้นไก่ ให้เป็นทางเลือกแบบเก๋ๆ ด้วย

**ที่ตั้ง** อยู่ที่อำเภอเมืองเชียงราย ระหว่างถนนอุตรกิจและถนนธนาลัย ใกล้ๆ โรงเรียนอนุบาลเชียงรายและที่ว่าการอำเภอฯ

**ถนนคนเดินบ้านดู่เมืองใหม่**

หรือที่เรียกว่า “กาดบ้านดู่เมืองใหม่” หรือ “ตลาดนัดคลองถม” เป็นตลาดนัดที่มีเฉพาะวันอังคาร ช่วง 16.00 – 21.30 น. มีสินค้าเสื้อผ้าแฟชั่น กางเกงยีนส์ รองเท้า กระเป๋า เครื่องประดับ ของใช้ ของฝาก ที่เน้นสำหรับกลุ่มวัยรุ่นในท้องถิ่นเพราะอยู่ใกล้กับมหาวิทยาลัยราชภัฏเชียงราย นอกจากนี้ก็มีร้านอาหารและร้านขนมกินเล่นมากมาย

**ที่ตั้ง** ในซอยหมู่บ้านน้ำทอง ใกล้ๆ ที่ทำการไปรษณีย์บ้านดู่ อำเภอเมืองเชียงราย

**ตลาดแม่สาย**

บางทีก็จะเรียกว่า “ตลาดท่าขี้เหล็ก” เป็นตลาดการค้าชายแดนที่ในอำเภอแม่สายที่อยู่ติดกับจังหวัดท่าขี้เหล็กของประเทศพม่า เปิดขายทุกวัน ตั้งแต่เวลา 6.30 – 18.00 น. มีสินค้าหลากหลายประเภทเช่น สินค้าพื้นเมือง เครื่องนอน ผ้าห่ม เสื้อผ้า รองเท้า อัญมณี เครื่องใช้ไฟฟ้านำเข้าจากจีน อาหารแห้ง สุรา บุหรี่ เครื่องทองเหลือง สมุนไพร ผักผลไม้ ร้านค้าที่นี่ส่วนใหญ่ต่อราคาได้และแนะนำให้เช็คคุณภาพสินค้าดีๆ ก่อนจ่ายเงิน และถ้าช้อปฝั่งไทยเสร็จแล้วจะแวะไปเที่ยวและไปช้อปต่อที่ฝั่งพม่าก็ได้ ใช้แค่บัตรประชาชนและเสียค่าบริการผ่านด่าน 30 บาท และค่าผ่านแดนเข้าพม่าอีก 10 บาท แต่มีสินค้าบางอย่างที่ห้ามนำเข้าจากพม่าเช่นสินค้าจากสัตว์ป่า สุราและบุหรี่ต่างประเทศ รวมไปถึงซีดีลามกอนาจาร

**ที่ตั้ง** ชายแดนอำเภอแม่สาย ใกล้ๆ ด่านพรมแดนด่านศุลกากรแม่สาย ห่างจากตัวเมืองเชียงรายประมาณ 61 กิโลเมตร

**ตลาดนัดจุดผ่อนปรนบ้านแจมป๋อง**

ไปชมวิวฝั่งโขงและดูวิถีชีวิตชาวบ้านที่คุณอาจไม่เคยเห็นมาก่อนที่ตลาดนัดแห่งนี้ จุดเด่นของที่นี่คือมีสินค้าพื้นเมืองที่ชาวลาวเอาขึ้นเรือข้ามแม่น้ำโขงจากฝั่งลาวเข้ามาขาย เช่น เสื้อผ้าพื้นเมืองชาวม้งและชาวไทยลื้อสีสันสดใส ไหมย้อมสี ของป่า ผักสด ผลไม้ สมุนไพร ส่วนสินค้าจากฝั่งไทยก็มีพวกเสื้อผ้าโรงงาน ผ้าซิ่น เครื่องครัว ไฮไลท์อาหารที่ต้องลองชิมคือ “หมี่ก้วยพัน” อาหารพื้นบ้านลาว ส่วนคนใจกล้าต้องลองกินหนอนหวายทอด ตลาดนัดบ้านแจมป๋องมีเฉพาะวันพุธโดยจะเริ่มตอนเช้าๆ ไปถึงช่วงเที่ยง

**ที่อยู่** อยู่ใกล้ๆ กับจุดชมวิวริมโขง บ้านแจมป๋อง ตำบลหล่ายงาว อำเภอเวียงแก่น

**ตลาดนัดเชียงแสน**

เรียกอีกอย่างว่า “กาดนัดเจียงแสน” มีเฉพาะวันอาทิตย์ ช่วง 8.00 – 14.00 น. เป็นตลาดนัดแบบท้องถิ่นเออีซีที่มีทั้งชาวไทย ชาวลาว และชาวเขาเผ่าต่างๆ ลงมาซื้อของกันอย่างคึกคัก สินค้าที่ขายที่นี่ก็มีพวกเสื้อผ้า รองเท้า เครื่องประดับ ผ้าเมตร สินค้าพื้นเมือง งานไม้ ของใช้ เครื่องครัว ผักผลไม้ สมุนไพร ของป่า ขนมและอาหารพื้นเมือง เรียกได้ว่าจิปาถะจริงๆ แต่สินค้าขายดีของที่นี่คือสาหร่ายน้ำโขงที่มาจากฝั่งลาว จะเอามาทอด ต้ม หรือยำก็ได้

**ที่ตั้ง** บริเวณถนนสาย 2 ซอย 5 ใกล้ๆ วัดพระเจ้าทองน้อย อำเภอเชียงแสน

<https://www.skyscanner.co.th/news/inspiration/thailand-chiang-rai-shopping/>

<https://www.chiangraitimes.com/about-chiangrai/chiangrai-night-bazaar>